STA ลุ้นปี 63 พลิกกำไรรับยอดขายถุงมือยางพุ่ง จับจังหวะลงทุน 1.3 พันลบ.เพิ่มกำลังผลิต
STA ลุ้นปี 63 พลิกกำไรรับยอดขายถุงมือยางพุ่ง จับจังหวะลงทุน 1.3 พันลบ.เพิ่มกำลังผลิต
STA ลุ้นปี 63 พลิกกำไรรับยอดขายถุงมือยางพุ่ง จับจังหวะลงทุน 1.3 พันลบ.เพิ่มกำลังผลิต
30 มี.ค. 2563

น.ส.ทิพย์วดี สุดเวหา ผู้จัดการกลุ่มงานนักลงทุนสัมพันธ์ บริษัท ศรีตรังแอโกรอินดัสทรี จำกัด (มหาชน) หรือ STA เปิดเผยว่า บริษัทตั้งเป้าปี 63 พลิกกลับมามีกำไรสุทธิ จากปีก่อนมีผลขาดทุนสุทธิ 148.54 ล้านบาท จากปริมาณการขายถุงมือยางในปีนี้ที่คาดจะเพิ่มเป็น 28,000 ล้านชิ้น จากสิ้นปี 62 อยู่ที่ 19,913 ล้านชิ้น และผลิตภัณฑ์ยางธรรมชาติเพิ่มเป็น 1.3-1.4 ล้านตัน จากสิ้นปีก่อนอยู่ที่ 1.1 ล้านตัน
ทั้งนี้ เนื่องจากสถานการณ์การแพร่ระบาดของโรคเชื้อไวรัสโควิด-19 ส่งผลทำให้มีความต้องการใช้ถุงมือยางเพิ่มขึ้นอย่างมีนัยสำคัญทั้งในประเทศและต่างประเทศ โดยปัจจุบันบริษัทมีสัดส่วนยอดขายจากการส่งออกคิดเป็น 90% ของยอดขายรวม และที่เหลือมาจากในประเทศ แต่ปีนี้คาดว่าสัดส่วนยอดขายในประเทศจะเพิ่มขึ้นราว 1-2% อย่างไรก็ตามแม้ว่าบริษัทจะมีสัดส่วนการส่งออกค่อนข้างสูง แต่ในภาวะที่ในประเทศมีความต้องการถุงมือยางค่อนข้างมากยืนยันว่าจะให้ความสำคัญกับการขายในประเทศเพื่อไม่ให้เกิดภาวะขาดแคลนอย่างแน่นอน
ขณะที่บริษัทยังเดินหน้าที่จะลงทุนในปีนี้ 1,300 ล้านบาทเพื่อขยายกำลังการผลิตถุงมือยางเพิ่มเป็น 33,000 ล้านชิ้นต่อปี คาดจะเห็นกำลังการผลิตใหม่ได้ในช่วงเดือน เม.ย.นี้ จากปัจจุบันที่มีกำลังการผลิต 27,000 ล้านชิ้นต่อปี และเดินเครื่องเต็มกำลังการผลิต 100% แล้ว รวมถึงจะใช้ปรับปรุงประสิทธิภาพเครื่องจักรสำหรับการผลิตผลิตภัณฑ์ยางธรรมชาติด้วย
สำหรับ แนวโน้มผลการดำเนินงานในไตรมาส 1/63 คาดว่าจะเติบโตดีกว่าช่วงเดียวกันของปีก่อน เนื่องจากปริมาณการขายเพิ่มขึ้นอย่างมาก เห็นได้จากการเดินเครื่องกำลังการผลิตเต็มที่ 100% มาระยะหนึ่งแล้ว ขณะเดียวกันราคายางธรรมชาติก็ปรับตัวลดลงสอดคล้องกับสินค้าโภคภัณฑ์ที่อยู่ในระดับต่ำ ส่งผลดีต่อต้นทุนวัตถุดิบ อีกทั้งค่าเงินบาทก็อ่อนค่าต่อเนื่อง
 
 